খুচরোর সমস্যার জেরে ট্র্যাফিক-জরিমানা পদ্ধতির কিছুটা পরিমার্জন করেছিল কলকাতা পুলিশ। ট্র্যাফিক আইন ভাঙলে ‘স্পট ফাইনে’র পরিবর্তে নথি বাজেয়াপ্ত করা শুরু হয়েছিল। কিন্তু তাতে সমস্যা বাড়তে থাকায় পুরনো অবস্থানে ফেরার সিদ্ধান্ত নিয়েছে লালবাজার।
পুলিশ মহলের একাংশের ধারণা, হয়রানি থেকে সাধারণ মানুষের মধ্যে অসন্তোষ তৈরি হওয়াতেই কিছুটা পিছু হটতে বাধ্য হল পুলিশ। 
গত ৮ নভেম্বর প্রধানমন্ত্রী নরেন্দ্র মোদী ৫০০ এবং ১০০০ টাকার নোট বাতিলের সিদ্ধান্ত ঘোষণা করেন। তারপর থেকে অচল নোটগুলি গছাতে মুখিয়ে ছিলেন অনেকে। যার প্রভাব পড়ে ট্র্যাফিক জরিমানার উপর। ‘স্পট ফাইন’ করলে চালকদের অনেকেই জানাচ্ছিলেন, তাঁদের কাছে খুচরো নেই। শুধু বাতিল হয়ে যাওয়া নোট রয়েছে। অথচ জরিমানা হিসাবে বাতিল নোট গ্রহণ করতে পারতেন না সার্জেন্টরা। খুচরো-দুর্ভোগ এড়াতে প্রাথমিকভাবে লালবাজার থেকে নজরদারি খানিকটা শিথিল করার বার্তা দেওয়া হয়। নির্দেশ ছিল, ছোটখাটো ঘটনায় চালককে সতর্ক করে ছেড়ে দেওয়া হোক। 
কিন্তু এর ফলে ট্র্যাফিক আইন ভাঙার প্রবণতা বেড়ে গিয়েছিল। সার্জেন্টদের একাংশ সেই তথ্য জানিয়েছিলেন ঊর্ধ্বতনকে। এরপর লালবাজার জানায়, ‘স্পট ফাইন’ নিতে না পারলে গাড়ির নথি বাজেয়াপ্ত করা হোক। সেক্ষেত্রে জরিমানা দিয়ে সংশ্লিষ্ট ট্র্যাফিকগার্ড থেকে নথি ছাড়িয়ে নেবেন চালক। কার্যক্ষেত্রে দেখা গিয়েছিল, কোনও চালক ‘স্পট ফাইন’ দিতে চাইলেও তা গ্রাহ্য হচ্ছে না। এক পুলিশকর্মীর কথায়, ‘‘কেউ হয়তো নবদ্বীপ বা কাটোয়া থেকে এসে আইন ভেঙেছেন। তিনি স্পট ফাইন দিতে কাকুতিমিনতি করলেও আমাদের কিছু করার থাকত না।’’ 
পুলিশ সূত্রের খবর, সম্প্রতি সার্জেন্টদের কাছে বার্তা গিয়েছে, কেউ ‘স্পট ফাইন’ দিতে চাইলে তাঁর নথি যেন বাজেয়াপ্ত করা না হয়। পুলিশ মহলের একাংশের ব্যাখ্যা, অনেকেই শহরতলি বা জেলাগুলি থেকে চিকিৎসার প্রয়োজনে শহরে আসেন। তাঁদের নথি বাজেয়াপ্ত হওয়ার অর্থ চূড়ান্ত হয়রানি। যা পুলিশ তথা সরকারের ভাবমূর্তিকে ধাক্কা দিতেই পারে। অবশ্য পুলিশকর্মীদের অপর একটি অংশের মতে, মানবিক দিক থেকেই পদ্ধতি সরলীকরণের পথে হাঁটল লালবাজার।